b'\n_START_ARTICLE_\nBatiskaf Trieste\n_START_PARAGRAPH_\nTrieste je bil batiskaf \xc5\xa1vicarske proizvodnje, s katerim je bil dose\xc5\xbeen rekord v globinskem potopu s \xc4\x8dlove\xc5\xa1ko posadko. Ta rekord, 10.900 metrov, je bil dose\xc5\xbeen 23. januarja 1960 v Marianskem jarku, v Izzival\xc4\x8devem breznu (angle\xc5\xa1ko Challenger Deep)._NEWLINE_Batiskaf je zasnoval Auguste Piccard, Trieste pa je bil splovljen avgusta 1953 v bli\xc5\xbeini Neaplja. Leta 1958 ga je kupila Vojna mornarica Zdru\xc5\xbeenih dr\xc5\xbeav Amerike za 250.000 ameri\xc5\xa1kih dolarjev.\n_START_SECTION_\nZasnova\n_START_PARAGRAPH_\nTrieste je bil sestavljen iz trupa, v katerem je bil kot balast nato\xc4\x8den bencin ter posebne krogle za posadko, name\xc5\xa1\xc4\x8dene na dnu vozila. V tej krogli je bilo prostora za dve osebi, do nje pa se je dostopalo po posebnem tunelu, ki je vodil z zgornjega dela batiskafa. Ta konfiguracija je omogo\xc4\x8dala batiskafu samostojen potop in ga za razliko od batisfere (posebne kroglaste priprave za potapljanje) ni bilo potrebno spu\xc5\xa1\xc4\x8dati v morske globine po kablu s spremljevalne ladje._NEWLINE_Trieste je bil dolg 15 metrov, v trupu pa je bilo prostora za 83 m\xc2\xb3 bencina in zraka. Krogla je imela premer 2,16 m, izdelali pa so jo v Kruppovih \xc5\xbeelezarnah v nem\xc5\xa1kem Essnu. Krogla je bila izdelana tako, da je prenesla pritisk 1,25 tone na cm\xc2\xb2, njene stene pa so bile debele kar 12,7 cm. Skupna masa krogle je bila tako kar 13 ton. Posadka je dihala zrak, ki je kro\xc5\xbeil in se filtriral, odve\xc4\x8dni ogljikov dioksid pa se je izlo\xc4\x8dal. Kisik je v prostor prihajal iz lo\xc4\x8denih jeklenk, kjer je bil shranjen pod pritiskom. Podoben sistem recikla\xc5\xbee zraka je v uporabi \xc5\xa1e danes v raketoplanih in skafandrih. Plovilo se je z elektri\xc4\x8dno energijo napajalo iz akumulatorjev._NEWLINE_Bencin je bil izbran kot sredstvo za uravnavanje plovnosti zaradi njegovih specifi\xc4\x8dnih lastnosti. Je namre\xc4\x8d la\xc5\xbeji od vode in se ne kr\xc4\x8di niti pod velikim pritiskom._NEWLINE_Za opazovanje zunanjosti je bilo na kroglo name\xc5\xa1\xc4\x8deno posebno koni\xc4\x8dno oblikovano obdelano pleksi steklo, za osvetljevanje okolice pa so bili na batiskaf name\xc5\xa1\xc4\x8deni prav tako posebni reflektorji, name\xc5\xa1\xc4\x8deni v proti pritisku odporna ohi\xc5\xa1ja.\n_START_SECTION_\nRekord\n_START_PARAGRAPH_\n23. januarja 1960 sta Jacques Piccard, sin konstruktorja batiskafa Augusta Piccarda, in poro\xc4\x8dnik ameri\xc5\xa1ke mornarice Don Walsh postavila rekordni potop na dno Marianskega jarka. Dosegla sta globino 10.900 metrov in prva opazovala podvodni svet na najglobjem dnu oceanov. Njun dose\xc5\xbeek je \xc5\xa1ele 52 let kasneje ponovil kanadski re\xc5\xbeiser James Cameron.'